Il-Kummissjoni Ewropea - Stqarrija għall-istampa Pass kruċjali ulterjuri għaċ-Ċertifikat Aħdar Diġitali: l-Istati Membri jaqblu dwar l-ispeċifikazzjonijiet tekniċi Brussell, it-22ta' april 2021 Xahar wara l-proposta tal-Kummissjoni għal Ċertifikat Aħdar Diġitali, ir-rappreżentanti tal-Istati Membri fin-Netwerk tas-Saħħa elettronika qablu dwar linji gwida li jiddeskrivu l-ispeċifikazzjonijiet tekniċi ewlenin għall-implimentazzjoni tas-sistema. Dan huwa pass kruċjali biex tiġi stabbilita l- infrastruttura meħtieġa fil-livell tal-UE. B'mod parallel, l-Istati Membri huma mħeġġa jużaw is- soluzzjonijiet tekniċi meħtieġa fil-livell nazzjonali. Huwa ta' importanza kbira li b'mod parallel mal- proċess leġiżlattiv li għaddej bħalissa, il-ħidma fuq l-implimentazzjoni teknika titmexxa 'l quddiem, biex tiġi żgurata l-introduzzjoni ta' Ċertifikati Ħodor Diġitali madwar l-UE sa Ġunju 2021. L-ispeċifikazzjoni teknika miftiehma tkopri l-istruttura tad-data u l-mekkaniżmi ta' kodifikazzjoni, inkluż il-kodiċi QR, li se jiżgura li ċ-ċertifikati kollha, kemm dawk diġitali kif ukoll dawk stampati, ikunu jistgħu jinqraw u jiġu vverifikati madwar l-UE. Il-linji gwida jiddeskrivu wkoll il-portal tal-UE. Imwaqqfa mill-Kummissjoni, dan se jippermetti l- kondiviżjoni taċ-ċwievet tal-firem elettroniċi sabiex l-awtentiċità taċ-Ċertifikati Ħodor Diġitali tkun tista' tiġi vverifikata madwar l-UE. L-ebda data personali tad-detenturi taċ-ċertifikati mhi se toħroġ mill-portal, peress li dan mhux se jkun meħtieġ għall-verifika. Fl-aħħar nett, il-linji gwida jiddeskrivu l-implimentazzjonijiet ta' referenza għas-softwer biex jinħarġu ċ-Ċertifikati Ħodor Diġitali; app ta' referenza biex jiġu vverifikati ċ-ċertifikati; u mudell għal app kartiera (wallet app) għaċ-ċittadini biex jerfgħuhom fiha. Filwaqt li se jkun f'idejn l-Istati Membri li jistabbilixxu dawn is-sistemi fil-livell nazzjonali, l-implimentazzjonijiet ta' referenza se jgħinu biex jibdew jintużaw malajr, peress li l-Istati Membri se jkunu jistgħu jibnu fuqhom. L- implimentazzjonijiet ta' referenza se jkunu sors miftuħ u disponibbli sa nofs Mejju. Il-Membri tal-Kulleġġ qalu Thierry Breton, il-Kummissarju għas-Suq Intern, stqarr: "Illum huwa pass importanti biex tiġi stabbilita l-infrastruttura taċ-Ċertifikat Aħdar Diġitali fil-livell tal-UE. Dawn il-linji gwida, adottati unanimament minn esperti nazzjonali, juru l-impenn u l-prontezza tal-Istati Membri u se jipprovdulhom l-ispeċifikazzjonijiet meħtieġa għal implimentazzjoni rapida. Min-naħa tal- Kummissjoni, se nkunu lesti sal-1 ta' Ġunju u lesti għall-Istati Membri biex jikkonnettjaw, biex b'hekk nistgħu niżguraw li s-sistema tkun fis-seħħ sal-istaġun tas-sajf. Ninsabu lesti biex nappoġġaw lill-Istati Membri fl-isforzi tagħhom biex jintroduċu l-infrastruttura teknika meħtieġa malajr kemm jista' jkun." Stella Kyriakides, il-Kummissarju għas-Saħħa u s-Sikurezza Alimentari, żiedet tgħid: "Dan huwa pass importanti biex sas-sajf iċ-Ċertifikati Ħodor Diġitali jsiru realtà għaċ-ċittadini. Bit-tilqim li qed iseħħ b'pass dejjem aktar ħafif fl-UE kollha, qed naħdmu bla heda mal-Istati Membri għax kommessi biex nistabbilixxu din l-infrastruttura f'perjodu ta' żmien ambizzjuż. It-tilqim huwa kruċjali biex jgħin lill-Istati Membri fil-ġlieda kontra l-pandemija u jippermetti liċ-ċittadini jeżerċitaw id-drittijiet tagħhom ta' moviment liberu b'mod koordinat u sikur." Didier Reynders, il-Kummissarju għall-Ġustizzja, qal: "Dan huwa pass importanti fit-tnedija taċ- Ċertifikati Ħodor Diġitali. Il-ġimgħa li għaddiet, ilqajna l-adozzjoni tal-mandat ta' negozjar mill- Kunsill, u issa qed nistennew b'interess il-vot tal-ġimgħa d-dieħla fil-Plenarja tal-Parlament Ewropew. Ninsabu fit-triq it-tajba biex naslu għall-għan tagħna li jkollna ċ-ċertifikat fis-seħħ sa Ġunju – biex l-Ewropej ikunu jistgħu jivvjaġġaw b'mod sikur dan is-sajf b'restrizzjonijiet minimi." Kuntest Fis-17 ta' Marzu, il-Kummissjoni adottat proposta leġiżlattiva li tistabbilixxi qafas komuni għal Ċertifikat Aħdar Diġitali. Fl-14 ta' April, il-Kunsill adotta l-mandat tiegħu biex jibda negozjati mal-Parlament Ewropew dwar il- proposta. Huwa mistenni li l-Parlament Ewropew jivvota dalwaqt, wara d-deċiżjoni tiegħu li jadotta proċedura urġenti. Ladarba l-Parlament jadotta l-mandat tiegħu, in-negozjati bejn l-istituzzjonijiet jistgħu jibdew. Sabiex iċ-Ċertifikati Ħodor Diġitali jibdew jintużaw f'Ġunju, l-implimentazzjoni teknika trid tavvanza b'mod parallel mal-proċess leġiżlattiv. Il-linji gwida dwar l-ispeċifikazzjonijiet tekniċi adottati fin-Network tas-Saħħa elettronika, li huwa network volontarju li jgħaqqad l-awtoritajiet nazzjonali responsabbli għas-Saħħa elettronika, qed jibnu fuq il-ħidma mill-qrib tal-Kummissjoni mal-Istati Membri. L-ewwel linji gwida kienu diġà ġew adottati f'Jannar u aġġornati fit-12 ta' Marzu, u fit-12 ta' Marzu 2021 intlaħaq qbil dwar pjan ta' qafas ta' fiduċja. Il-pass li jmiss mil-lat tekniku issa huwa t-twaqqif ta' infrastruttura nazzjonali, l-introduzzjoni ta' soluzzjonijiet nazzjonali għall-ħruġ, il-verifika u l-ħżin ta' Ċertifikati Ħodor Diġitali, u l-istabbiliment tal-portal tal-UE. Wara fażi ta' pilotaġġ f'Mejju, il-portal tal-UE għandu jkun lest sa minn Ġunju biex l-Istati Membri jikkonnettjaw. Għadd sinifikanti ta' Stati Membri esprimew interess li jipparteċipaw fil-proġett pilota. Il-Kummissjoni se tipprovdi wkoll appoġġ tekniku u finanzjarju lill-Istati Membri biex jibdew jużaw il-portal. L-aħħar informazzjoni dwar il-miżuri tal-coronavirus kif ukoll ir-restrizzjonijiet fuq l-ivvjaġġar ipprovduti mill-Istati Membri huma disponibbli fuq il-pjattaforma Re-open EU. Għal aktar informazzjoni Ċertifikat Aħdar Diġitali – Linji Gwida għall-Ispeċifikazzjonijiet Tekniċi Ċertifikat Aħdar Diġitali – Stqarrija għall-Istampa Ċertifikat Aħdar Diġitali – Mistoqsijiet u Tweġibiet Ċertifikat Aħdar Diġitali – Skeda informattiva Ċertifikat Aħdar Diġitali – vidjo Proposta għal Regolament dwar iċ-Ċertifikat Aħdar Diġitali biex jiġi ffaċilitat il-moviment liberu fl-UE Proposta għal Regolament dwar iċ-Ċertifikati Ħodor Diġitali għaċ-ċittadini ta' pajjiżi terzi li joqogħdu jew jirrisjedu legalment fl-Istati Membri Il-Coronavirus: triq komuni lejn ftuħ mill-ġdid sikur tal-Ewropa Il-paġna tal-Kummissjoni Ewropea dwar ir-rispons għall-coronavirus Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Pass_kru_jali_ulterjuri_g_a_-_ertifikat_A_dar_Di_itali__l-Istati_Membri_jaqblu_dwar_l-ispe_ifikazzjonijiet_tekni_i.pdf